**สภายุติธรรมแห่งสากล**

เรซวาน 2019

ถึง ชาวบาไฮทั่วโลก

เพื่อนที่รักยิ่งทั้งหลาย

1) ในขณะที่เทศกาลอันยิ่งใหญ่ที่สุดกำลังใกล้เข้ามา เราซาบซึ้งด้วยความรู้สึกขอบคุณและการคาดหมาย – ความขอบคุณสำหรับสิ่งมหัศจรรย์ทั้งหลายที่พระบาฮาอุลลาห์ได้ทรงช่วยให้สาวกของพระองค์บรรลุความสำเร็จ และการคาดหมายถึงสิ่งที่จะเกิดขึ้นในอนาคตอันใกล้

2) พลังความเคลื่อนไหวที่ก่อเกิดมาจากการเฉลิมฉลองวาระครบรอบสองร้อยปีของการประสูติของพระบาฮาอุลลาห์ได้เพิ่มทวีคูณขึ้นนับตั้งแต่วโรกาสนั้นเป็นต้นมา พัฒนาการอย่างมีความเร่งของชุมชนบาไฮ ศักยภาพของชุมชนที่เพิ่มสูงขึ้น และความสามารถในการดึงเอาพละกำลังทั้งหลายของสมาชิกในจำนวนที่มากขึ้นของชุมชนมาใช้ กำลังปรากฏโฉมขึ้นอย่างชัดเจนจากรายงานสรุปของความสำเร็จทั่วโลกเมื่อไม่นานมานี้ ในบรรดาพัฒนาการเหล่านี้ การเพิ่มจำนวนขึ้นของกิจกรรมในการสร้างชุมชนนั้นเด่นชัดเป็นพิเศษ แผนงานห้าปีฉบับปัจจุบันซึ่งดำเนินการต่อมาจากระยะเวลายี่สิบปีของความพยายามโดยโลกบาไฮที่จะปรับแต่งและเพิ่มทวีจำนวนกิจกรรมเหล่านี้อย่างเป็นระบบ— แต่ที่สังเกตได้ชัดก็คือ ในช่วงเวลาสองปีครึ่งที่เป็นครึ่งแรกของแผนงานนั้น ลำพังเฉพาะจำนวนของกิจกรรมหลักเท่านั้นก็ได้เพิ่มขึ้นมามากกว่าครึ่งหนึ่งของจำนวนที่มีอยู่เดิม ไม่ว่าจะในเวลาใดก็ตาม ชุมชนทั่วโลกได้แสดงให้เห็นถึงศักยภาพในการเชิญชวนผู้คนในจำนวนกว่าหนึ่งล้านคนให้เข้ามาร่วมในกิจกรรมดังกล่าว ซึ่งเป็นการช่วยให้พวกเขาเหล่านั้นได้ทำการสำรวจและตอบสนองต่อสภาพความเป็นจริงทางจิตวิญญาณทั้งหลาย ในช่วงเวลาสั้นๆ ช่วงเดียวกันที่กล่าวมานั้น จำนวนของการชุมนุมเพื่อการอธิษฐานเพิ่มขึ้นเกือบเป็นสองเท่า—ซึ่งเป็นการสนองตอบที่จำเป็นอย่างยิ่งสำหรับความเหินห่างที่กำลังเพิ่มขึ้นเรื่อยๆ ของมนุษยชาติออกไปไกลจากแหล่งกำเนิดของความหวังและพระกรุณาธิคุณ พัฒนาการนี้ให้ความหวังอันพิเศษเพราะการชุมนุมเพื่อการอธิษฐานนั้นนำเอาความมีชีวิตชีวาใหม่มาให้กับวิถีชีวิตของชุมชน เมื่อจัดขึ้นในลักษณะที่ผสานเชื่อมโยงกันกับความพยายามด้านการศึกษาสำหรับคนทุกกลุ่มอายุแล้ว การชุมนุมอธิษฐานเหล่านี้ก็จะช่วยเสริมกำลังให้กับจุดประสงค์อันสูงส่งของความพยายามเหล่านั้น ซึ่งก็คือ การบำรุงเลี้ยงชุมชนทั้งหลายให้โดดเด่นด้วยการปฏิบัติบูชาต่อพระผู้เป็นเจ้าและการรับใช้ต่อมนุษยชาติ ไม่มีที่แห่งใดที่สิ่งนี้จะเด่นชัดได้มากไปกว่ากลุ่มชุมชนที่กำลังรักษาระดับการเข้ามีส่วนร่วมของผู้คนจำนวนมากในกิจกรรมบาไฮต่างๆ ได้อย่างต่อเนื่องและเพื่อนเหล่านี้ได้ผ่านเข้าไปสู่หลักชัยที่สามในการพัฒนาชุมชนของพวกเขาแล้ว เราปีติยินดีที่เห็นว่าจำนวนของกลุ่มชุมชนที่กระบวนการในการเจริญเติบโตได้ก้าวหน้าไปอย่างมากจนถึงระดับนี้ได้เพิ่มขึ้นมากกว่าสองเท่าของจำนวนกลุ่มชุมชนที่มีอยู่ในตอนเริ่มต้นของแผนงานฉบับปัจจุบัน และขณะนี้มีจำนวนรวมอยู่ราวห้าร้อยกลุ่มชุมชน

3) การสำรวจอย่างสั้นๆ นี้ไม่สามารถแสดงให้เห็นภาพได้อย่างเหมาะสมเพียงพอกับขนาดของการเปลี่ยนแปลงที่กำลังเกิดขึ้นอยู่ในตอนนี้ อนาคตที่คาดหมายสำหรับช่วงเวลาที่เหลืออีกสองปีของแผนงานฉบับปัจจุบันนั้นสดใสยิ่ง ในช่วงปีที่ผ่านมาได้มีการประสบความสำเร็จอย่างมาก ซึ่งเป็นผลจากการแพร่กระจายไปอย่างกว้างไกลของบทเรียนที่ได้เรียนรู้มาจากโครงการเพื่อการเจริญเติบโตที่แข็งแรงกว่าในกลุ่มชุมชนทั้งหลาย ซึ่งได้กลายเป็นคลังแห่งความรู้และทรัพยากรตามที่เราคาดหวังไว้ ศูนย์กลางเผยแพร่นานาชาติ บรรดาท่านที่ปรึกษา และอนุกรที่ไม่รู้จักเหน็ดเหนื่อยทั้งหลายไม่เคยหยุดหย่อนไม่ว่าด้วยเหตุผลใด เพื่อรับประกันว่าเพื่อนทั้งหลายในทุกส่วนของโลกจะสามารถได้รับประโยชน์จากการเรียนรู้ด้วยความเร่งนี้และนำเอาความหยั่งรู้ที่เกิดขึ้นนั้นไปใช้ในทางปฏิบัติกับสภาพความเป็นจริงของพวกเขาเอง เราสุขหรรษาที่เห็นว่าในกลุ่มชุมชนที่เพิ่มมากขึ้นเรื่อยๆ ภายในละแวกบ้าน และหมู่บ้านของกลุ่มชุมชนเหล่านั้นกำลังมีกลุ่มแกนกลางของเพื่อนๆ ที่ปรากฏขึ้น โดยอาศัยการลงมือกระทำและการไตร่ตรอง คนกลุ่มนี้กำลังค้นพบปัจจัยต่างๆ ที่จำเป็นต้องมี ณ เวลาใดเวลาหนึ่ง เพื่อช่วยให้กระบวนการในการเจริญเติบโตภายในสภาพแวดล้อมของพวกเขานั้นก้าวหน้ายิ่งขึ้น พวกเขากำลังดึงเอาเครื่องมืออันทรงพลังของการฝึกอบรมมาใช้ ซึ่งโดยอาศัยเครื่องมือนี้ ศักยภาพที่จะมีส่วนสนับสนุนต่อความเจริญรุ่งเรืองทางด้านจิตวิญญาณและทางวัตถุของชุมชนจะได้รับการเสริมความแข็งแรงขึ้นมา และในขณะที่พวกเขาลงมือกระทำนั้น จำนวนของบรรดาผู้คนที่เข้ามาร่วมกับพวกเขาก็กำลังเพิ่มมากขึ้น โดยธรรมชาติแล้วสภาพการณ์ของแต่ละสถานที่จะแตกต่างกันออกไปอย่างมาก ลักษณะของการเจริญเติบโตในแต่ละที่ก็มีความแตกต่างกันออกไปเช่นเดียวกัน แต่โดยความมานะพยายามอย่างเป็นระบบ ทุกคนจะสามารถเข้ามีส่วนสนับสนุนได้อย่างมีประสิทธิภาพมากยิ่งขึ้นเรื่อยๆ แก่งานที่อยู่ใกล้แค่เอื้อม ในทุกสภาพแวดล้อม มีความสุขหรรษาอย่างแท้จริงอยู่ในการช่วยให้จิตวิญญาณดวงอื่นเข้ามาสู่การสนทนาอย่างมีความหมายที่ช่วยยกระดับจิตใจ ซึ่งนำไปสู่การกระตุ้นความรู้สึกอ่อนไหวทางจิตวิญญาณได้ไม่ว่าจะเกิดขึ้นอย่างรวดเร็วหรืออย่างค่อยเป็นค่อยไป ยิ่งเปลวไฟที่ได้รับการจุดขึ้นภายในหัวใจของศาสนิกชนนั้นสว่างโชติช่วงมากเพียงใด พลังของการดึงดูดที่รู้สึกได้โดยผู้คนที่ได้เข้ามาสัมผัสความอบอุ่นของเปลวเพลิงนี้ก็ยิ่งมีมากขึ้นเท่านั้น และสำหรับหัวใจที่เต็มเปี่ยมไปด้วยความรักเพื่อพระบาฮาอุลลาห์แล้ว จะมีกิจอื่นใดเล่าที่จะสามารถจินตนาการถึงได้ที่จะเหมาะสมมากยิ่งกว่าการแสวงหาจิตวิญญาณที่มีความคิดคล้ายคลึงกัน การให้กำลังใจแก่พวกเขาในขณะที่พวกเขาเข้าสู่วิถีแห่งการรับใช้ การเคียงบ่าเคียงไหล่ร่วมไปกับพวกเขาในขณะที่พวกเขาเพิ่มพูนประสบการณ์และ—บางทีอาจจะเป็นความสุขหรรษาที่เหนือสิ่งอื่นใดทั้งหมด—คือการได้เห็นจิตวิญญาณทั้งหลายกลายเป็นผู้มีความเชื่อมั่นในความศรัทธาของตน ลุกขึ้นด้วยตนเองโดยไม่พึ่งพาใคร และช่วยเหลือผู้อื่นให้เดินทางบนวิถีเดียวกัน เหล่านี้คือช่วงเวลาอันน่าทะนุถนอมที่สุดที่ชีวิตอันไม่จีรังยั่งยืนนี้จะสามารถมีได้

4) ความเป็นไปได้ทั้งหลายในการสร้างความก้าวหน้าให้กับวิสาหกิจทางจิตวิญญาณนี้ยิ่งแลดูเร้าใจมากขึ้นด้วยการใกล้มาถึงของวาระครบรอบสองร้อยปีของการประสูติของพระบ๊อบ ในทำนองเดียวกันกับวาระครบรอบสองร้อยปีครั้งก่อนหน้านี้ วาระครบรอบครั้งนี้เป็นช่วงเวลาอันมีค่าอย่างประเมินมิได้ วโรกาสนี้มอบโอกาสอันดียิ่งทั้งหลายสำหรับบาไฮทุกคนในการปลุกเร้าผู้คนรอบตัวของพวกเขาให้ตระหนักถึงยุคสมัยอันยิ่งใหญ่ของพระผู้เป็นเจ้า ถึงการแพร่กระจายอันพิเศษของความกรุณาแห่งสวรรค์ที่ส่งสัญญาณมาโดยการปรากฏขึ้นของพระศาสดาคู่ผู้ทรงธรรมแห่งสวรรค์ เป็นดวงประทีปสองดวงซึ่งปรากฏขึ้นอย่างต่อเนื่องกันที่ได้ให้ความสว่างแก่ขอบฟ้าของโลก ระดับของความเป็นไปได้ที่จะเกิดขึ้นในอีกสองวัฏจักรข้างหน้าเป็นสิ่งที่ทราบกันดีสำหรับทุกคนจากการที่ได้มีประสบการณ์เกี่ยวกับวาระครบรอบสองร้อยปีเมื่อสองปีที่ผ่านมา และสิ่งที่ได้เรียนรู้มาทั้งหมดในวโรกาสนั้นจะต้องถูกนำมาบรรจุไว้ในแผนงานสำหรับวันประสูติของพระศาสดาคู่ในปีนี้ ในขณะที่วาระครบรอบสองรอยปีกำลังใกล้เข้ามานี้ เราจะถวายการวิงวอนให้บ่อยครั้งในนามของท่านทั้งหลาย ณ พระสถูปศักดิ์สิทธิ์ เพื่ออธิษฐานขอให้ความพยายามของพวกท่านในการที่จะเฉลิมพระเกียรติแด่องค์พระบ๊อบอย่างเหมาะสมนั้นประสบความสำเร็จในการสร้างความก้าวหน้าให้กับศาสนาที่พระองค์ได้ทรงทำนายไว้

5) การสิ้นสุดลงของศตวรรษแรกของยุคก่อร่างนั้นอยู่ห่างออกไปเพียงสองปีครึ่ง การสิ้นสุดลงนี้จะเป็นการจบลงของช่วงเวลาหนึ่งร้อยปีแห่งความพยายามอย่างอุทิศตนที่จะสร้างความเป็นปึกแผ่นและสร้างการขยายตัวให้กับรากฐานที่วางไว้ด้วยความเสียสละในช่วงเวลาของยุควีรชนของศาสนา ณ เวลานั้นชุมชนบาไฮจะรำลึกถึงการครบรอบหนึ่งร้อยปีของการเสด็จสู่สวรรค์ของพระอับดุลบาฮา ซึ่งเป็นเวลาที่ท่านนายผู้เป็นที่รักยิ่งได้เป็นอิสระพ้นจากข้อจำกัดทั้งหลายของโลกนี้เพื่อกลับไปอยู่ร่วมกันกับพระบิดาของพระองค์ในที่พำนักอันปลอดภัยของความรุ่งโรจน์แห่งสวรรค์ งานพระศพของพระองค์ที่มีขึ้นในวันต่อมานั้นเป็น “งานพระศพที่ชาวปาเลสไตน์ไม่เคยเห็นมาก่อน” เมื่อสิ้นสุดงาน พระศพของพระองค์ถูกบรรจุลงในห้องนิรภัยใต้ดินภายในพระสถูปของพระบ๊อบ อย่างไรก็ตาม เป็นสิ่งที่ท่านโชกิ เอฟเฟนดิได้คาดการณ์ไว้ว่าการบรรจุพระศพในสถานที่แห่งนี้จะเป็นเพียงการชั่วคราวเท่านั้น และจะมีการก่อตั้งพระสถูปขึ้นในลักษณะที่มีความเหมาะสมกับสถานะอันโดดเด่นของพระอับดุลบาฮาเมื่อถึงเวลาอันควร

6) บัดนี้เวลานั้นมาถึงแล้ว โลกบาไฮกำลังถูกร้องเรียกให้สร้างอาคารที่จะทะนุถนอมพระศพอันทรงความศักดิ์สิทธิ์นี้ไว้ตลอดไป พระสถูปจะได้รับการก่อสร้างขึ้นภายในอาณาบริเวณของสวนเรซวาน บนที่ดินที่ได้รับการทำให้ศักดิ์สิทธิ์โดยรอยพระบาทของพระผู้ทรงความงามอันอุดมพร พระสถูปของพระอับดุลบาฮาจะตั้งอยู่บนแนวเส้นโค้งที่ลากอยู่ระหว่างพระสถูปอันศักดิ์สิทธิ์ในอัคคาและไฮฟา งานด้านการวางผังสถาปัตยกรรมกำลังก้าวหน้าไปและจะมีการแบ่งปันข้อมูลเพิ่มเติมให้ทราบในอีกไม่กี่เดือนข้างหน้า

7) ขณะนี้ความรู้สึกสุขหรรษาอย่างเหลือล้นกำลังเพิ่มขึ้นอย่างรวดเร็วภายในตัวพวกเราในขณะที่เราใคร่ครวญถึงปีข้างหน้าและทุกสิ่งที่ปีหน้านี้ให้ความหวังไว้ เรามองมายังพวกท่านทุกคน—บรรดาผู้ใช้เวลาไปกับการอุทิศการรับใช้ต่อพระบาฮาอุลลาห์ ตรากตรำอยู่ในทุกกลุ่มประชาชาติเพื่อการสร้างสันติภาพ—ขอให้บรรลุหน้าที่อันสูงส่งของพวกท่าน

(ลงนาม) สภายุติธรรมแห่งสากล